МГББУ”ТР Буа районы Черки-Килдураз урта гомуми белем мәктәбе”

“Рус телендә сөйләшүче балаларның татар теле дәресләрендә диалогик һәм монологик сөйләм телен үстерү

Килдураз урта гомуми белем бирү

мәктәбенең татар теле һәм әдәбияты укытучысы

Малаткина Әлфинур Салих кызы

2017

Хәзерге шартларда сыйфатлы белем бирү төп бурыч булып тора.Ә рус телендә сөйләшүче балалар белән эшләүче татар теле укытучыларның төп бурычы-укучыларны татарча аралашырга өйрәтү,татар теленә хөрмәт тәрбияләү,бу телнең дәүләт теле буларак әһәмияте зур булуына төшендерү.Шушы бурычны истә тотып,мин дүртенче ел “Татар теле дәресләрендә рус телендә сөйләшүче укучыларның диалогик һәм монологик сөйләм телен үстерү”методик тема өстендә эшлим. Бу тема өстендә эшли башлагач,эшемдә түбәндәге максатны куйдым:Рус телендә сөйләшүче балаларныңбер-берсе белән аралашырга өйрәтү;фикер йөртү күнекмәләрен камилләштерү.Шушы максатыма ирешү өчен,менә шундый бурычлар алдым:

-татар телен өйрәнү теләге уяту;

-сөйләмдә яңа сүзләрне,сүзтезмәләрне активлаштыру;

-текст белән эшләргә өйрәтү,текстның төп мәгънәсен билгеләү;

-дәресләрдә алган белемнәрне иҗади куллана белүләренә ирешү;

Методик тема буенча эш юнәлешләре: -дәресләрдә; -дәрестән тыш эшләрдә;

-сыйныф җитәкчесе буларак сыйныф белән эшләү;

-ата-аналар белән эш;

Эшемдә түбәндәге технологияләрне кулланам:

-шәхесне үстерүгә юнәлтелгән технология;

-коммуникатив технология;

-башкача уйлау;

-сәламәтлекне саклау технологиясе;

Үз дәресләремне коммуникатив технологиягә нигезләнгән Р.З.Хәйдәрова дәреслекләре буенча алып барам.Телне коммуникатив ысул белән ,ягъни аралашу нигезендә өйрәтү технологиясе укучыга урта гомуми белем бирү мәктәпләре программасы таләп иткән күләмдә белем һәм күнекмәләр үзләштерергә мөмкинлек бирә.Әлеге технология нигезендә цикллап эшләү укучыларның сөйләм телен һәм иҗади сәләтен үстерә,татар телендә авыр фикерләүче укучыларга да уңышлар китерә.Һәр өйрәнгән материалны аңлау,тәрҗемә итү дәрәҗәсендә генә калмыйча,аралашуда кулланырга тиеш.Шул очракта гына укучы тел өйрәнүнең мәгънәсен аңлый.кирәклелеген тоя,теләп,кызыксынып,яратып өйрәнә.Шуңа күрә укучыларның яшь үзенчәлекләрен искә алып ,һәр дәрестә төрле алымнар кулланам,аларны актив сөйләмгә тартырга тырышам.Һәр дәресне башлар алдыннан һава торышы,укучыларның кәефләре турында әңгәмә оештырам,дежур укучы белән дә әңгәмә булдырыла.

Дәресләрдә:

-презентация яки укылган текст буенча ситуатив биремнәр;

-төрле уеннар;

-монологик сөйләмне диалогик сөйләмгә әйләндерү;

-ситуатив биремнәр тәкъдим итүне бик еш кулланам.

Уеннар аша дәрес бурычлары да кую җиңел,укуга кызыксыну да арта,ягъни, уку эшчәнлеге мотивлаша.

Мәсәлән, “Көзге белән сөйләшү” уены.

Такта янына бер укучы чыга.Ул “көзге “була.

-Ребята,все,что вы хотите спросить у зеркала,спросите,оно скажет правду.

Укытучы үрнәк күрсәтә:

У:Көзге,көзге әйт әле,минем кулым чистамы?

Көзге:Әйе,синең кулың чиста.

- Көзге,көзге әйт әле,минем чәчем матурмы?

Көзге:Әйе,синең чәчең матур.(аккуратная ли,умный ли,красивый ли и т.д.)

Өй эше итеп,көзге өчен 3 кызыклы сорау уйлагыз дип бирергә була.

Бу бирем һәм уен белән “Тән әгъзалары “ темасына сүз байлыгын арттыру һәм тартым кушымчалары ныгытыла.Һәр дәрестә диярлек ,нинди генә сыйныф булмасын ,ситуатив күнегүләр тәкъдим итәм.Узнай у друга: -где останавливается автобус,который едет в Казань ( сыйфат фигыльне сөйләмдә дөрес куллануны контрольгә ала ) -сколько сегодня уроков у шестых классов (тартым кушымчаларын куллану); -предложите другу (подруге) пойти сегодня в кино ( теләк фигыль темасы ныгыта); Яки: Спроси у друга: -Любит ли он кататься на коньках (инфинитив темасын ныгыта); Рус телендә сөйләшүче балаларның телдән сөйләм күнекмәләрен,аралашу осталыкларын тикшерү-иң мөһим эшләрнең берсе.Телдән җавап бирүне тикшергәндә,укытучы турыдан-туры укучының үзе белән эш итә,ә бу исә баланың шәхси үзенчәлекләрен,белем һәм сөйләм күнекмәләренең ни дәрәҗәдә үсеш алуын,өйрәнелгән тел берәмлекләреннән,җөмлә калыпларыннан файдалана белүен күзалларга мөмкинлек бирә.Сораулар һәм биремнәр алдагы дәресләрдә өйрәнелгән тел һәм сөйләм материалына бәйләп,сораулар бирелә.Һәр сыйныфта балаларның телдән җавап бирү күнекмәләрен тикшерү алып барыла.

Билгеле булганча,9 нчы сыйныфларда имтиханны яңа формада бирүнең өлешендә хат язу тәкъдим ителә.Хат язарга өйрәткәндә укучыларны башта хатның башын һәм ахырын язарга өйрәтәм.Аннары терәк хатка таянып, җавап хаты язалар.Терәк хатны башта укыйбыз,тәрҗемә итәбез.Бу эш укучыларның язма сөйләмен тикшерү булып тора. Текстны укып,аның эчтәлеген мөстәкыйль сөйләм дәрәҗәсенә күтәрү өчен,күп тырышлык куярга кирәк.Шуның өчен дәреслектә бирелгән текстларның кайберләрен дәресләрдә укучылар белән сәхнәләштерәбез.Балалар бу дәрескә бәйрәмгә әзерләнгән кебек бик теләп әзерләнәләр.Сәхнәләштерү- балалар өчен рольле уен.Текстны сәхнәгә куеп уйнау катнашучылар өчен дә,тыңлаучылар өчен дә бер үк дәрәҗәдә файдалы.Чөнки бу дәрестә пассив тыңлаучылар юк.Алар-жюри әгъзалары.Карап утыручылар “актерларның” эшенә бәя бирергә әзерләнә.Текстны сәхнәләштерү эше берничә этаптан тора:сыйныфта һәм өйдә аңа әзерләнү,оештыру,йомгаклау.Мондый дәресләрне оештырганда берничә алшартны истә тотарга тырышам: -укучыларның коммуникатив эшчәнлеген активлаштыру; -сөйләм эшчәнлеге дәрәҗәсенең төрле икәнлеген истә тотып,балаларга рольләрне дөрес бүлеп бирү; -укучыларга яхшы таныш булган ситуацияләрне генә куллану. Укучыларны сөйләмгә алып чыгу өчен дәреслектә төрле күнегүләр системасы бирелгән:яңа лексиканы үзләштерү,грамматик күнекмәләр формалаштыру.Укучылар текстны беркадәр кабул итәргә әзерләнгәч,текстны укыйбыз.Тексттан соң урнаштырылган өстәмә күнегүләргә зур игътибар бирелә,чөнки бу күнегүләрне үтәгәндә алда өйрәнелгән лексика текстта турыдан-туры кабатлана.төрле бәйләнешләргә керә.Текстны сәхнәләштерүгә әзерләнгәндә тел материалының сыйфатын яхшырту бик әһәмиятле.Шуңа күрә дәреслектә бирелгән күнегүләрне төрләндерергә тырышам.Әйтик,”Ике раслауның кайсысы дөрес?”дип бирелгән күнегүне эшләгәннән соң,түбәндәге биремнәрне өстим: -үзеңә ошаган раслауны тап; -икенче раслауга сорау җөмләлр төзе; -беренче раслауны кулланып диалог төзе һ.б.

Ситуатив күнегүләрне һәрвакыт төрләндерәм.Гадәттә текстның күләме зур булмый,димәк,катнашучылар саны да күп түгел.Шуңа күрә һәр укучы үзен актер ролендә дә,тыңлаучы ролендә дә сынап карый ала. Мәктәптә һәр ел саен туган тел айлыгында рус телендә сөйләшүче балаларның актив катнаша.Мондый иҗади эштә катнашу баланың сөйләм телен камилләштереп кенә калмый,аның үз-үзенә ышанычын арттыра,укуга дәртләндерә.

Кулланылган әдәбият:

1.Г.Г.Вакиловна.Электрон белем порталы.”Рус телендә сөйләшүче укучыларның аралашу сәләтләрен үстерү өчен инновацион технологияләр куллану”

2.Ф.Ф.Харисов “Мәгариф”1999 “Сөйләм эшчәнлеге төрләренә өйрәтү”